Diari Oficial de la Generalitat Valenciana


Sumari del DOGV 5677, del 10-01-2008 (2008/116)

RESOLUCIÓ de 7 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i la Fundació de la Comunitat Valenciana per a la Societat de la Informació (Fundació OVSI), per a l'execució d'actuaciones del Pla AVANÇA durant l'exercici 2007.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5677

Data del DOGV
:   10-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/116


Data del document
:   07-01-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * transmissió de dades
    * educació permanent
    * cooperació administrativa
    * telecomunicació
    * fundació
    * educació d'adults

RESOLUCIÓ de 7 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i la Fundació de la Comunitat Valenciana per a la Societat de la Informació (Fundació OVSI), per a l'execució d'actuaciones del Pla AVANÇA durant l'exercici 2007. [2008/116]  
La Generalitat i la Fundació de la Comunitat Valenciana per a la Societat de la Informació (Fundació OVSI) han subscrit, després de la tramitació prèvia reglamentària, el 14 de desembre de 2007, un conveni per a l'execució d'actuaciones del Pla AVANÇA durant l'exercici 2007 .  
En compliment del que establix l'Acord de 14 de desembre de 2007, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1629/2007, i que figura com a annex d'esta resolució.  
Valencia, 7 de gener de 2008.- El director general de Relacions amb les Corts i Secretariat del Consell: Ángel Mompó Romero.  
CONVENI DE COL·LABORACIÓ ENTRE LA GENERALITAT I LA FUNDACIÓ DE LA COMUNITAT VALENCIANA OFICINA VALENCIANA PER A LA SOCIETAT DE LA INFORMACIÓ (FUNDACIÓ OVSI), PER A L'EXECUCIÓ D'ACTUACIONS DEL PLA AVANÇA DURANT L'EXERCICI 2007  
A la ciutat de València,14 de desembre de 2007  
REUNITS  
D'una part, l'Honorable Senyor Fernando de Rosa Torner, conseller de Justícia i Administracions Públiques, actuant en nom i representació de la Generalitat, i especialment facultat per a aquest acte per acord del Consell de data 14 de desembre de 2007.  
I, d'altra, la Sra. Elena Llorca Asensi, major d'edat, amb DNI número 99880330D, en nom i representació de la Fundació de la Comunitat Valenciana Oficina Valenciana per a la Societat de la Informació, d'ara en avant Fundació OVSI, entitat domiciliada a Alacant, carrer Bazán, 57, i proveïda de CIF. G-53032298, en qualitat de gerent de l'esmentada Fundació, segons escriptura autoritzada en data 21 de desembre de 2004 pel notari de València, Sr. Alfonso Pascual de Miguel, amb el número 2390 del seu protocol.  
EXPOSEN  
Que el 27 juliol de 2006 es va subscriure entre el Ministeri d'Indústria, Turisme i Comerç i la Generalitat el Conveni de Col·laboració per al desenvolupament del Pla AVANÇA a la Comunitat Valenciana.  
En l'Addenda núm. 1 al dit Conveni, titulada "Mesures Cofinanciables: Ciutadans i Empreses", es preveu la mesura 2 "Continguts i Serveis per a l'Alfabetització Digital", directament vinculada a l'execució del projecte Internauta (fonamentalment el seu nivell mitjà UMI -Usuari Mig d'Internauta-), del planejament estratègic de la Generalitat en matèria de Telecomunicacions i Societat Tecnològica i del Coneixement, AVANTIC 2004-2010, l'execució del qual s'està desenvolupant per part de la Fundació OVSI, sota la direcció i coordinació de la Direcció General de Modernització (DGM).  
El finançament de la dita mesura, per un import inicial d'1.502.575 euros, segons l'esmentada Addenda, correspon íntegrament al Ministeri d'Indústria, Turisme i Comerç, per a la seua aplicació fins a finals de l'exercici 2007. Amb posterioritat, a la vista de l'avançat desenvolupament del projecte Internauta, així com de la necessitat subvenir a un major finançament de la Mesura 5 (Immersió TIC Empresarial), en concret dels agents de Desenvolupament Tecnològic Empresarials, es va estimar pertinent procedir al traspàs de 238.500 € de la Mesura 2 a la 5, la qual cosa implicava una variació amb tolerància inferior al 30% (en concret, el 15,72%), de l'import consignat en la mesura cedent, i que la Mesura 2 quedara finalment amb un import total d'1.264.075 €.  
Per l'anterior, i d'acord amb les facultats consignades en la clàusula setena del Conveni de Col·laboració, assenyalat al començament d'aquest Preàmbul (Instruments per al Desenvolupament del Conveni), l'aleshores director general de Telecomunicacions i Societat de la Informació, de la conselleria d'Infraestructures i Transport, designat delegat del Conveni segons consta en el punt primer de l'Acta de la reunió de constitució de la Comissió Bilateral del Conveni referenciat, celebrada el 13 de setembre de 2006, va adoptar la decisió de transferència entre mesures, de l'import assenyalat en l'anterior paràgraf.  
Per la seua banda, el Ministeri d'Indústria, Turisme i Comerç va transferir a la Generalitat els fons corresponents al seu finançament, segons el Conveni de Col·laboració citat ut supra, i consta el 22 de setembre de 2006 com a data d'abonament d'aquells en el compte corrent de titularitat de la Generalitat número 9000 0066 90 9789104658, i s'ha realitzat la imputació pertinent en el pressupost d'ingressos de la Generalitat, així com la seua aplicació en el programa pressupostari 17.33.92.371.45, AVANTIC, dels Pressupostos de la Generalitat per al 2007, desglossada -pel que fa a la Mesura 2 revisada- en dues línies de subvenció: la de capítol 7 (899.075 €) i la de capítol 4 (365.000 €). És a dir, en un total 1.264.075 €.  
D'acord amb la Clàusula sisena ("Contractes, convenis i altres acords per a l'execució del Conveni), del reiterat Conveni de Col·laboració entre el Ministeri d'Indústria, Turisme i Comerç i la Generalitat, "el responsable d'execució de cada una de les actuacions establirà els contractes, convenis, acords, etc., necessaris per a la seua execució, en la part finançada per les administracions públiques (?). Especialment, i per a l'execució material de les actuacions que es preveuen en aquest, la Generalitat de la Comunitat Valenciana podrà subscriure els convenis pertinents amb la Fundació de la Comunitat Valenciana Oficina Valenciana per a la Societat de la Informació (Fundació OVSI), així com amb l'Assciació per al Foment del Comerç Electrònic Empresarial (ANETCOM), entitats sense ànim de lucre, que perseguixen fins d'interés general tecnològic TIC, tant de caràcter global per a la societat valenciana, com, específicament, per a les pimes de la Comunitat Valenciana. A aquest efecte, l'administració de la Generalitat podrà transferir fons a la Fundació OVSI o a l'Associació ANETCOM, a fi de que aquestes contracten o establisquen convenis o acords destinats a l'execució de les actuacions previstes en aquest Conveni. En tot cas, els contractes que s'establisquen per les dites entitats, en l'àmbit d'aquest Conveni, hauran de complir els principis de publicitat i concurrència que regeixen la contractació administrativa; i que s'assenyalen en l'article 11 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny".  
A més, resulta públic i notori que la Fundació OVSI ha subscrit, amb caràcter annual, convenis generals de col·laboració amb la Generalitat en el marc de l'execució de la iniciativa Internauta, des de 2005 fins al present exercici.  
En atenció a tota la fonamentació, tant fàctica com jurídica, exposada anteriorment, i en compliment dels mandats consignats en l'article 19 de l'Estatut d'Autonomia de la Comunitat Valenciana, i amb el fi últim de contribuir a la consolidació de la Societat Tecnològica i del Coneixement entre els ciutadans i societat civil de la Comunitat Valenciana, a través de les actuacions "UMI" i "ADT/formadors-UMI", del projecte Internauta, ambdues parts estimen convenient subscriure el present Conveni amb plena subjecció a les prescripcions contingudes en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana i l'Addenda núm. 1 al mateix, de data 27 de juliol de 2006. Així mateix, amb subjecció a la vigent Llei 38/2003, de 17 de novembre, General de Subvencions, al seu Reglament de desplegament, aprovat pel Reial Decret 887/2006, de 21 de juliol, i la resta de normativa de pertinent aplicació, i conforme amb les següents  
CLÀUSULES  
Primera. Objecte i actuacions finançables del Conveni   
1. El present Conveni té com a objecte el finançament de les activitats de la Fundació OVSI, destinades a la implementació del nivell mitjà dels cursos INTERNAUTA durant 2007, d'acord amb el que estableix el següent número 2 de la present clàusula, i en els termes consignats en:  
a) La mesura 2 (Continguts i Serveis per a l'Alfabetització Digital) de l'Addenda núm. 1 (Mesures Cofinanciables: Ciutadans i Empreses), del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana, subscrit el 27 de juliol de 2006, en execució especial de les seues clàusules sisena, setena i concordants.  
En tot cas, les prescripcions de l'esmentat Conveni s'entenen incorporades i reproduïdes, sense necessitat de la seua reiteració explícita en aquest, i en la mesura que se li apliquen.  
b) El contingut consignat en les línies de subvenció del programa 80.13.66.174.81, AVANTIC, del Pressupost de la Generalitat per al 2007, que es refereixen en la següent clàusula del present Conveni.  
c) Les directrius establides per la Direcció General de Modernització (DGM), de la conselleria de Justícia i Administracions Públiques, en relació amb la implementació del projecte Internauta, o per la Comissió Bilateral i el delegat del Conveni, en funció de les seues respectives facultats, per a la supervisió, seguiment, interpretació, aplicació i compliment de l'assenyalat Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana.  
2. En concret, les actuacions que seran finançades són les següents:  
1 El disseny, posada en marxa, seguiment i control del nivell mitjà d'Internauta (UMI), incloent-hi la provisió de continguts formatius multilingües degudament acreditats i el desenvolupament del campus virtual per a la gestió del dit nivell, conforme es descriu tot seguit:  
a) Disseny i producció de continguts formatius multimèdia, en format LMS, per al curs Usuari Mig d'Internet (UMI), que permeten a l'alumne d'Internauta adquirir coneixements per a realitzar, amb solvència, operacions de comunicació, transaccionals, d'informació i oci a través d'Internet, incloent-hi coneixements bàsics en informàtica i ofimàtica.   
b) Optimització i adaptació de la plataforma LMS, per a la impartició i integració del curs UMI, a través del campus d'e-formación de la Generalitat. Aquesta adaptació inclourà l'ampliació necessària del maquinari, així com la implementació de noves funcionalitats en el campus de formació, que permeten l'adequada gestió, matriculació i tutorització online del curs UMI d'Internauta.  
c) Adquisició del suport físic, tipus memòria USB, per a la distribució de la signatura electrònica de la Generalitat, als alumnes que realitzen el Curs.  
d) Desenvolupament d'un quadre de comandaments que unifique les dades dels distints sistemes d'informació i construïsca un sistema d'indicadors específics del curs UMI d'Internauta.  
e) Anàlisi, disseny i posada en marxa d'iniciatives de comunicació i divulgació, que permeten donar a conéixer el curs UMI, incloent-hi, fonamentalment, la creació i el desenvolupament del lloc web d'Internauta que oferisca informació dels mateixos.  
2 L'acció formativa i de suport, a través d'agents de Desenvolupament Tecnològic (ADT) i un altre personal de suport:  
a) La funció de l'agent de Desenvolupament Tecnològic (ADT) consistirà a promocionar la Societat Tecnològica i del Coneixement en l'àmbit local. Divulgaran i fomentaran la utilització de les noves tecnologies entre ciutadans, l'administració pública i les associacions civils.  
b) La funció del personal de suport consistirà a assistir als ADT en les seues funcions, així com impartir mòduls formatius o xarrades que fomenten l'adopció de les noves tecnologies entre els col·lectius a què es dirigisquen.   
S'inclouen expressament, dins d'aquest apartat, les despeses de contractació de dits ADT i personal de suport, a càrrec de la Fundació OVSI (sous i salaris, gratificacions personals i altres pagaments de personal, Seguretat Social a càrrec de la Fundació, etc.), així com les despeses corrents, d'explotació i de funcionament, en què incórrega la Fundació OVSI i que es troben vinculades a la indicada acció formativa i de suport.  
S'entendrà per "despeses corrents, d'explotació i de funcionament", als efectes del present Conveni, qualsevol dels conceptes i articles, en sentit ampli, que vénen recollits en el capítol G2 (Compra de Béns Corrents i Despesas de Funcionament) de l'annex II (Pressupostos de la Generalitat Valenciana 2007-Classificació Econòmica de l'Estat de Despeses) de l'Orde de 4 de juliol de 2006, de la conselleria d'Economia, Hisenda i Ocupació, per la qual es dicten les normes per a l'elaboració del Pressupost de la Generalitat per a l'exercici 2007 (DOGV núm. 5.297, del 7 de juliol de 2006).  
3. La Generalitat, a través de la DGM, donarà assistència tècnica a les actuacions del present Conveni, a través de les plataformes i aplicacions que es consideren necessàries per a la seua gestió (Call centre, plataforma e-formación, Web de Promoció, aplicacions d'assignació i gestió de recursos, gestió de la qualitat i gestió del coneixement, entre altres).  
Segona. Línies de finançament  
1. L'aportació econòmica de la Generalitat per al finançament de les actuacions d'inversió, contingudes en el número 2.1 de la Clàusula primera del present Conveni, ascendix a 899.075 euros, els quals s'abonaran a càrrec de l'aplicació econòmica 22.77.04.481.72.5, línia de subvenció T6828000, denominació de la línia "Internauta-UMI (Conveni Pla AVANÇA)", dels Pressupostos de la Generalitat per a l'exercici 2007.  
2. L'aportació econòmica de la Generalitat, per al finançament de les actuacions de despesa, contingudes en el número 2.2 de la clàusula primera del present Conveni, ascendeix a 365.000 euros, que s'abonaran a càrrec de l'aplicació econòmica 00.96.44.068.88.4, línia de subvenció T6827000, denominació de la línia "ADTs-UMI (Conveni Pla AVANÇA)", dels Pressupostos de la Generalitat per a l'exercici 2007.  
Tercera. Justificació, pagament i règim jurídic de la subvenció  
1. La Fundació OVSI es compromet a acreditar la realització de l'objecte d'aquest Conveni, per mitjà de la presentació d'una memòria tècnica detallada i justificativa de la realització de les activitats exercides. La Fundació OVSI, així mateix, quedarà obligada a realitzar la justificació que acredite el compliment de les activitats subvencionades abans del 15 de desembre de 2007, en els termes i abast assenyalats en l'actual clàusula.  
2. Per a la justificació de la subvenció s'aplicarà el que preveu l'article 74 del Reglament de la Llei General de Subvencions, aprovat pel Reial Decret 887/2006, de 21 de juliol, és a dir: "compte justificatiu amb aportació d'informe d'auditor."  
L'abast del dit compte s'estendrà a la revisió i supervisió dels estats comptables, factures i la resta de documents acreditatius de transaccions o negocis jurídics i de les activitats realitzades per la Fundació OVSI, en compliment d'aquest Conveni, que permeten obtindre la imatge fidel d'allò que s'ha actuat, així com la seua adequació a l'objecte del mateix. En particular, la Fundació OVSI queda obligada a portar sengles comptes separats, referits a les actuacions, el finançament de les quals és objecte del present Conveni, que permeten identificar els diferents moviments comptables que es referisquen a aquelles.  
El contingut de la memòria econòmica abreujada serà el mínim recollit en l'article 74.5 de l'esmentat Reglament. La revisió del compte justificatiu serà dut a terme per l'auditor, sotmés a la Llei 19/1988, de 12 de juliol, d'Auditoria de Comptes, que haja realitzat les auditories de la Fundació OVSI, o, si no n'hi ha, serà el designat per la DGM.  
Segons el que estableix el número 3 de l'article 74 del Reglament de la Llei General de Subvencions, la despesa derivada de la revisió del compte justificatiu tindrà la condició de despesa subvencionable en la seua totalitat.  
3. El lliurament de les quantitats fixades en aquest Conveni es realitzarà d'acord amb el que estableix l'art. 47 bis del Text Refós de la Llei d'Hisenda Pública de la Generalitat, en els termes següents:  
a) Per a la línia de subvenció de capítol VII, prevista en aquest Conveni, podrà avançar-se, a petició de la beneficiària de la subvenció, un 15% del seu import global, prèvia presentació de l'oportú aval bancari per un import del pagament que s'anticipa.  
b) Per a la línia de subvenció de capítol IV, prevista en aquest Conveni, el règim de pagament serà el següent:  
- El 40% de l'import total de la línia de subvenció es lliurarà immediatament, una vegada signat aquest Conveni per ambdues parts, prèvia presentació d'aval bancari per un import del pagament que s'anticipa.  
- El 20% de l'import total de la línia de subvenció es lliurarà després de l'aportació i comprovació de la documentació justificativa de l'efectiva i correcta aplicació de la suma lliurada a l'objecte previst en la Part Tercera del present Conveni.  
- El 40% de la resta de l'import total de la línia de subvenció es lliurarà a la Fundació OVSI, una vegada es justifique pel beneficiari el compliment del que convé.  
4. S'inclouen expressament, com a despeses subvencionables, d'acord amb l'article 31.7 de la Llei 38/2003, de 17 de novembre, General de Subvencions, i en la mesura de la seua compatibilitat amb el contingut del Conveni assenyalat en la clàusula primera, 1.a), del present, les despeses financeres, d'assessoria jurídica o financera, les notarials i registrals, les pericials per a la realització de les actuacions finançades i les d'administració específiques, així com les de garantia bancària, sempre que estiguen directament relacionades amb l'activitat subvencionada i siguen indispensables per a l'adequada preparació o execució de la mateixa. Els tributs seran també subvencionables quan s'hagen meritat per al beneficiari, sempre que aquest no puga recuperar-los, repercutir-los o compensar-los.  
5. Amb caràcter general i imperatiu s'aplicarà la Llei 38/2003, de 17 de novembre, General de Subvencions, al present Conveni. Específicament el seu capítol IV, de manera singular els articles 19 i 30, que hauran d'observar-se per la Fundació a l'hora d'omplir les seues obligacions de justificació i tindre dret al cobrament de la subvenció.  
6. Així mateix, en allò no previst expressament en aquest Conveni, regirà el que disposa, amb caràcter general, per als perceptors de subvencions i ajudes públiques en el Text Refós de la Llei d'Hisenda Pública de la Generalitat i en la pròpia Llei 38/2003, de 17 de novembre, General de Subvencions.  
Quarta. Obligacions en la contractació de la Fundació  
1. En les seues contractacions amb tercers, per a la realització de les activitats del present Conveni, la Fundació haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, llevat que per les especials característiques dels despeses subvencionables no existisca en el mercat suficient nombre d'entitats que el subministren o presten, o llevat que la despesa s'haguera realitzat entre la data inicial de vigència del Conveni i la de la seua signatura efectiva per ambdues parts.  
L'anterior limitació no s'aplicarà quan l'import de la despesa subvencionable no supere la quantia de 30.000 euros, en el supòsit de cost per execució d'obra, o de 12.000 euros en el supòsit de subministrament de béns d'equip o prestació de serveis per empreses de consultoria o assistència tècnica.  
2. L'elecció per la Fundació entre les ofertes presentades, que hauran d'aportar-se en la memòria justificativa, es realitzarà d'acord amb criteris d'eficiència i economia, i s'haurà de justificar expressament l'elecció quan no recaiga en la proposta econòmica més avantatjosa.  
3. Ens les accions descrites que s'executen en desplegament d'aquest Conveni i en les que hagen de tindre participació de tercers no subscriptors del mateix, s'exigirà l'adopció dels corresponents acords, convenis o instruments jurídics pertinents que donen cobertura suficient a la dita participació.  
Tractant-se de la subcontractació, que regula l'article 29 de la Llei 38/2003, de 17 de novembre, General de Subvencions, la Fundació haurà d'observar les obligacions que en ell s'arrepleguen, i establirà el 95% de l'import de l'activitat subvencionada el límit màxim de dita subcontractació. Així mateix, i d'acord amb el que disposa la lletra b) de l'apartat 3, de l'article legal esmentat, l'autorització de subcontractació competirà per escrit a la DGM; no obstant això, s'entendrà concedida tàcitament si transcorren deu dies hàbils des de la sol·licitud presentada a aquest efecte per aquella entitat, sense que reba resposta de la dita Direcció General.  
La sol·licitud d'autorització, a què es refereix l'anterior paràgraf, haurà d'estar acompanyada del text del contracte que vaja a formalitzar-se per la Fundació, amb indicació de tots els elements necessaris perquè es puga adoptar motivadament la resolució, i, específicament, l'import total de la contractació -amb tots els impostos i despeses incloses-, la descripció dels serveis a prestar i activitats a desenvolupar pel subcontractista, així com, quan siga preceptiu, les tres ofertes que, com a mínim, s'hagen demanat per la Fundació, i, si fa al cas, l'informe motivat, justificatiu de la selecció d'una d'elles, quan no recaiga en la proposta econòmica més avantatjosa.  
4. S'observarà, així mateix, el que disposa l'article 11 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, respecte dels requisits concrets per a garantir els principis de publicitat i concurrència en la contractació.  
Cinquena. Rescissió  
1. En virtut del que disposa l'article 7.3 del Decret 20/93, de 8 de febrer, el Consell de la Generalitat, a través de la conselleria de Justícia i Administracions Públiques, es podrà procedir a la rescissió del present Conveni si durant la seua vigència no s'executa qualsevol de les prestacions, actuacions o continguts d'aquest, d'acord amb les prescripcions que recull, o si la Fundació OVSI incomplira qualsevol de les seues clàusules o obligacions o destinara les ajudes a fins diferents dels establits.  
Així mateix, s'entén incorporat expressament a aquest Conveni, sense la necessitat de la seua explicitació literal en el mateix, el contingut dels articles 36 i 37 de la Llei 38/2003, de 17 de novembre, abans esmentada, que amb caràcter bàsic regulen les causes de nul·litat i anul·labilitat de la resolució de concessió i les causes de reintegrament de les quantitats percebudes i l'exigència de l'interés de demora corresponent.  
2. Específicament, si la Fundació OVSI no invertira el total de la subvenció concedida en les actuacions contingudes en aquest Conveni o no poguera justificar-la en la seua integritat, a més de ser beneficiari tan sols de la quantitat realment invertida i justificada, haurà de reintegrar, així mateix, a la Generalitat els interessos i la resta de quantitats que li exigisca a aquesta l'administració General de l'Estat, per incompliment total o parcial de les obligacions derivades de l'execució de les activitats incloses en la mesura 2 (Continguts i Serveis per a l'Alfabetització Digital) de l'Addenda núm. 1 (Mesures Cofinanciables: Ciutadans i Empreses), del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana, i que coincidixen plenament amb el contingut objectiu del present Conveni.  
Sisena. Comissió de Seguiment  
1. A fi d'assegurar un adequat control i seguiment de l'objecte, actuacions, contingut i execució del present Conveni, i sense perjudici de les competències corresponents als òrgans homòlegs previstos en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana, s'estableix una Comissió de Seguiment, formada per:  
a) El director general de Modernització.  
b) Dos caps d'Àrea de la Direcció General de Modernització.  
c) La gerent de la Fundació OVSI.  
d) Dos tècnics de la Fundació OVSI, adscrits al projecte Internauta.  
A les reunions de la Comissió de Seguiment podran ser invitats, a proposta del director general de Modernització, els membres de la Comissió Bilateral prevista en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana.  
2. Seran funcions de la Comissió de Seguiment:  
a) Realitzar la supervisió, seguiment i avaluació material i financera dels treballs i accions previstos en el present Conveni.  
b) Interpretar el contingut del present Conveni i la seua aplicació.  
c) Qualssevol altres que s'encaminen al compliment d'aquest Conveni o al seu desenvolupament, d'acord amb els interessos de les parts.  
Setena. Integració en els sistemes d'informació de l'Oficina AVANTIC  
La Fundació OVSI desenvoluparà quadres de comandament avançats, que permetesquen, per a cada una de les activitats consignades en aquest Conveni, obtindre de manera fidel, àgil, senzilla, gràfica, multidimensional i completa, la informació que d'elles es derive, actualitzant-la periòdicament i permetent en tot moment la plena integració de la dita informació dins dels sistemes d'informació de l'Oficina Avantic de la DGM.  
Vuitena. Informació, documentació i revisió de les activitats  
La DGM podrà requerir a la Fundació OVSI, en qualsevol de les fases del Conveni, tota la informació i documentació que estime convenient en relació amb el desenvolupament de les activitats finançades, per tal de comprovar el regular compliment d'aquestes, així com de l'execució del Conveni.  
Tota la documentació generada per la realització del Conveni estarà a disposició de la Intervenció General de la Generalitat i de la Sindicatura de Comptes, com també dels òrgans de control homònims en l'administració General de l'Estat, sense perjudici d'altres controls que legalment corresponguen.  
Així mateix, i en la mesura del contingut previst en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANÇA a la Comunitat Valenciana, s'haurà de donar compte de l'execució del present Conveni, així com de les propostes per a la seua modificació o revisió, al delegat o a la Comissió Bilateral previstos en aquell, segons corresponga.   
Novena. Disponibilitat del contingut d'aquest Conveni i dels seus resultats com a demostradors, per a la seua difusió  
El contingut d'aquest Conveni podrà ser utilitzat per la DGM, pel Ministeri d'Indústria, Turisme i Comerç i per la Fundació OVSI per a altres iniciatives, projectes, convenis i totes aquelles iniciatives que suposen un bon ús del mateix.  
Desena. Referències a administracions  
En totes les activitats i resultats, objecte d'aquest Conveni, serà obligatori incloure i citar la Generalitat, el Ministeri d'Indústria, Turisme i Comerç, com finançador del mateix, els seus respectius planejaments estratègics, AVANTIC i AVANÇA, al projecte Internauta, així com, si fa al cas, la Comissió Europea.  
Onzena. Entrada en vigor i durada   
El present Conveni començarà a produir efectes a partir de la data de la seua signatura i tindrà una vigència que s'estendrà des de l'1 de gener fins al 31 de desembre de 2007.  
Dotzena. Règim Jurídic  
El present Conveni de col·laboració és de caràcter administratiu i es considera inclòs en l'article 3.1.d) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, per la qual cosa queda fora del seu àmbit d'aplicació, sense perjudici de l'observança dels principis i criteris del dit Reial Decret Legislatiu per a resoldre els dubtes i llacunes que pogueren presentar-se, i es regirà per les seues pròpies clàusules i, supletòriament, per les normes generals del Dret Administratiu.  
La resolució de les controvèrsies, que pogueren plantejar-se sobre la interpretació i execució del present Conveni, hauran de resoldre's de mutu acord entre les parts, a través de la Comissió de Seguiment prevista en el mateix i, si fa al cas, dels seus signants.  
Si no poguera aconseguir-se el dit acord, les possibles controvèrsies hauran de ser resoltes, tal com es disposa en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
I en prova de conformitat se signa el present Conveni, en dos exemplars i en el lloc i la data assenyalats en l'encapçalament.  
El conseller de Justícia i Administracions Públiques  
Fernando de Rosa Torner  
La gerent de la Fundació OVSI  
Elena Llorca Asensi